एसियन कप २०१९ छनोट : नेपाल र फिलिपिन्स भिड्दै
समूह ‘एफ’मा जित हात पार्न बाँकी रहेको एक्लो टिम नेपालले फाइनल चरण पुग्ने सभ्भावना समाप्त भइसके पनि शीर्षस्थानको फिलिपिन्सविरुद्ध मंगलबार जित हात पार्नको लागि खेल्ने योजना बनाएको छ ।
काठमाडौं — समूह ‘एफ’मा जित हात पार्न बाँकी रहेको एक्लो टिम नेपालले फाइनल चरण पुग्ने सभ्भावना समाप्त भइसके पनि शीर्षस्थानको फिलिपिन्सविरुद्ध मंगलबार जित हात पार्नको लागि खेल्ने योजना बनाएको छ ।सातदोबाटोस्थित एन्फा कम्प्लेक्समा हुने खेलबारे कप्तान अनिल गुरुङले भने, ‘फिलिपिन्स बलियो छ किनभने हामीभन्दा उच्चस्तरको टिम हो । हामी जित्नकै लागि खेल्नेछौं तर त्यसका लागि धेरै मिहिनेत गर्नुपर्छ ।’ गत वर्ष मनिलामा भएको भेटमा फिलिपिन्सले नेपाललाई ४–१ ले हराएको थियो । त्यसमा मिडफिल्डर विक्रम लामाले बेहोरेको रातो कार्डले पनि असर गरेको थियो ।‘जे–जस्तो (समीकरण) भएपनि हाम्रो लागि महत्वपूर्ण खेल हो । त्यसैले जितकै लागि खेल्नेछौं,’ अनिलले भने । नेपालले फिफा वरियतामा ५९ स्थानमाथिको टिम फिलिपिन्ससँगको खेलबाटै कप्तान अनिलले अन्तर्राष्ट्रिय फुटबलबाट सन्यास लिने घोषणा गरिसकेका छन् । उनी अन्तिम खेलमा पनि पहिलो रोजाईमा भने खेल्ने छैनन् ।ट्रेनिङ गर्ने क्रममा घुँडामा चोट लागेकाले डिफेन्डसद्वय देवेन्द्र तामाङ र आदित्य चौधरी टिमबाहिर छन् । त्यसैले प्रशिक्षक ग्योतोकु कोजीले नेपाली टिमको संरचना नै परिवर्तन गरेका छन् । ‘अब ४–४–२ को संरचनामा खेल्दैछौं,’ पछिल्लो खेलमा ३–४–३ को शैलीमा टिम उतारेका उनले भने, ‘पहिला देखिएका कमजोरी हटाएर खेल्न केन्द्रित हुनेछौं ।’गोलकिपरमा किरण चेम्जोङ यथावत् छन् भने रोहित चन्दलाई मिडफिल्डबाट डिफेन्सको जिम्मेवारी दिइएको छ । उनलाई डिफेन्समा अनन्त तामाङ, विराज महर्जन र कमल श्रेष्ठले साथ दिनेछन् । उनीहरूलाई चेल्सीको एकेडेमीमा प्रशिक्षण गरेका फिलिप जेम्स योङहजब्यान्डको नेतृत्वमा रहेको फिलिपिन्सको अग्रपंक्तिले व्यस्त राख्न सक्छ ।फिलिपिन्स (८ अंक) भने नेपाललाई हराएर एसियन कपमा पहिलोपल्ट छनोट हुने योजनामा रहेको छ । फिलिपिन्ससँगै यमन (६) र ताजिकिस्तान (६) महादेसीय प्रतियोगितामा छनोट हुने दौडमा छन् । समूहका शीर्ष दुईले एसियन कप खेल्ने अवसर पाउनेछन् । तीन हार र एक बराबरी खेलेको नेपाल (१) को लागि भने फाइनल चरण पुग्ने ढोका बन्द भइसकेको छ ।फिलिपन्सका प्रशिक्षक थोमस डुलीले नेपाली टिमलाई सजिलो प्रतिद्वन्द्वीको रुपमा नलिएको बताएका छन् । ‘यो महत्वपूर्ण खेल हो, जित्यौं भने हामी एसियन कपमा पहिलोपल्ट छनोट हुनेछौं,’ प्रशिक्षक डुलीले भने, ‘खेल सजिलो हुँदैन । नेपाललाई कमजोर आँक्नु हुँदैन ।’ मनिलामा प्राप्त ४–१ को जितबारे उनले भने, ‘त्यसले केही अर्थ राख्दैन, यो नै सबभन्दा ठूलो खेल हो । कसैलाई कमजोर मान्नु हुँदैन किनभने नेपालले यमनसँग बराबरी गरेको थियो र ताजिकिस्तानसँग १–२ ले हारेको थियो । हरेक खेल फरक हुन्छ ।’नेपाल र फिलिपिन्स यसअघि आपसमा ५ पल्ट भिडेका थिए । सुरुको भेटमा नेपाल विजयी भएपनि पछिल्ला चारै खेल फिलिपिन्सले सजिलै जितेको छ । त्यसैले पनि नेपाललाई आजको खेल कठिन हुनसक्छ ।नेपाली टिमगोलपिकर : किरण चेम्जोङडिफेन्स : विराज महर्जन, रोहित चन्द, अनन्त तामाङ, कमल श्रेष्ठमिडफिल्ड : सुजल श्रेष्ठ, विक्रम लामा, विशाल राई, भरत खवासफरवार्ड : विमल घर्तीमगर, अन्जन विष्ट